崇山圖七賢詩
作者：張嵲
朝代：宋

paragraphs: 題輿意匠崇崖圖，魯侯爲賦溪隠詩。
長松短壑歷可數，坐使妙境移于斯。
地靈神秀天所秘，豺嘷虺伏鬼莫窺。
芟蓬扶翳快登覽，若有異物陰相之。
嵌巖嶻嶪臨漢滸，左拱右揖如追隨。
七峰遠峙攅劍直，三溪旁繚縈带垂。
芳洲蘭杜飛白鷺，滄浪漁艇牽鈎絲。
煙霏露融水鑑浄，一聲孤笛横雲霓。
淑氣亭亭掃般若，昂精燦燦棲明祠。
幽尋眼力覻大巧，卜築得此林巒奇。
堂如連艦岸若玦，呀成空谷窪爲池。
妙觀觀盡見覺性，靜隠隠德騰光輝。
信美誰謂非雲土，致爽自足和天倪。
鄧公之孫特不凡，渥洼繡韀黄金羈。
胸中萬頃九雲夢，江湖寛曠貞以期。